
ДО:
ОБЩИНСКИ СЪВЕТ
БУРГАС

ДОКЛАДНА ЗАПИСКА


ОТ  ДИМИТЪР НИКОЛОВ – КМЕТ НА ОБЩИНА БУРГАС

ОТНОСНО: Осигуряване на финансови средства за извършване на ремонт на покрив на административна сграда, находяща се в имот с идентификатор 07079.607.67 по КККР на гр. Бургас, административен адрес гр. Бургас, ул. Перущица №67.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Моля, на основание чл. 33, ал. 5 от Правилника за организацията и дейността на Общински съвет и взаимодействието му с общинската администрация на Община Бургас, да допуснете до разглеждане в насроченото за 28.05.2019 г. заседание на Общински съвет настоящата докладна записка. Разглеждането на докладната записка на предстоящото заседание се мотивира от следното:
На 16.05.2019г. в деловодството на Община Бургас е получено писмо Вх. № 32-00-245/16.05.2019г от Директора на РИОСВ – Бургас относно необходимостта от спешен ремонт на покрива на административна сграда, съсобственост на Община Бургас и РИОСВ – Бургас. Своевременната подготовка, възлагане и извършване на строително - ремонтните дейности налагат включването на докладната записка в дневния ред на предстоящото заседание на Общински съвет.
Административната сграда на ул. Перущица №67 се разполага в УПИ V, кв. 15а по плана на ж.к. Лазур, ПИ с идентификатор 07079.607.67 по КККР на гр. Бургас. Сградата е публична държавна и публична общинска собственост, като 1 777,69м2 (58,83%) РЗП е собственост на Министерство на околната среда и водите, а останалите 1 244,05м2 (41,17) са собственост на Община Бургас. 
През периода 01.06.2017г. – 31.08.2017г., в изпълнение на проект финансиран от Националния Доверителен Екофонд, в партньорство с Община Бургас, са изпълнени мерки за енергийна ефективност, включващи:
· подмяна на дограма;
· топлоизолация по външни стени;
· топлоизолация на покрив;
· подмяна на старите осветителни тела с нови енергоспестяващи;
· подмяна и топлоизолация на тръби и подмяна на отоплителни тела.
В съответствие с правилата за допустимост на дейностите за финансиране от НДЕФ, покривът на сградата е извън обхвата на изпълнения проект. Към настоящия момент той се намира в изключително лошо състояние – керемидите са наредени върху дъсчена обшивка на варов разтвор, без хидроизолация; част от керемидите са счупени; достъпът до покрива е открит, поради което в подпокривното пространство навлизат дъждовни води и компрометират подпокривната конструкция. 
Горепосоченото налага предприемането на спешни мерки по реконструкция на покрива на сградата, включително подмяна на керемиди и покривна конструкция, изолация, подмяна на капаци и обшивка около комини и вентилационни отвори и др. РИОСВ – Бургас е извършила проучване относно прогнозната стойност на ремонта. Необходимите финансови средства възлизат на 59 000 лв. с включен ДДС, разпределени както следва, съгласно процента съсобственост: 
· 34 709,70 лв. за РИОСВ – Бургас;
· 24 290,30 лв. за Община Бургас.
В бюджета на РИОСВ – Бургас за 2019г. са заложени необходимите средства, обезпечаващи 58,83% от стойността на ремонта.
В съответствие с чл. 6, ал. 1, т. 9 от Закона за управление на етажната собственост, Община Бургас има ангажимент да заплаща разходите, свързани с ремонт, реконструкция, преустройство, основен ремонт и основно обновяване на общите части на сградата, подмяна на общи инсталации или оборудване, съразмерно с притежаваните идеални части.
На основание чл. 21, ал. 1, т. 8, от Закона за местното самоуправление и местната администрация, предлагам Общински съвет- Бургас да вземе следното
РЕШЕНИЕ:
1. Общински съвет-Бургас дава съгласие Община Бургас да осигури необходимите средства за извършване на ремонт на административна сграда, находяща се в имот с идентификатор 07079.607.67 по КККР на гр. Бургас, административен адрес гр. Бургас, ул. Перущица №67 в размер до 24 290,30 лв. /двадесет и четири хиляди двеста и деветдесет лв. и тридесет ст./ с ДДС.

Приложение:
1. Писмо Вх. № 32-00-245/16.05.2019г. от Директора на РИОСВ - Бургас

С УВАЖЕНИЕ,
ДИМИТЪР НИКОЛОВ
Кмет на Община Бургас

